हादराव कर’ना जिउसानि सनदेरनाया बांनायनि थाखाय हादरजों लोगोसे जोंनि आसाम हादरसानि गासैबो रोखोमनि सोलोंथाइ फसंथानफोरजों लोगोसे सोरखारि-सोरखारि नङै मावखुलिफोरा बन्द’ जानो गोनां जाबाय। बे बन्द जानाय समाव गुदि फरायसालिनि थाम, ब्रै आरो बा थाखोनि फरायसाफोरखौ अनलाइन क्लास होदोंमोन । नाथाय बे अनलाइन क्लासनि जेबो फुदबो मिथिनो हायै बयनिख्रुइबो बांसिन खहा जादों सोरखारि गुदि फायसालिनि क, से आरो नै थाखोनि फरायसा-फरायसुलिफोरा। जायनि थाखाय बिसोर गथ’नि बिमा-बिफा-नायसंगिरिफोरा गावनि गथ’नि सोलोंनायनि सायाव मा राहा लागोन बुंस’ हायैखौ नुनो मोन्दों। बिदिनो थांनाय बोसोराव सोरखारि गुदि फरायसालिनि क थाखोनि फरायसा-फरायसुलिफोरखौ ओरैनो थाखो सेसिम दैखां हरनाय बादिनो से आरो नै थाखोनि फरायसा-फरायसुलिफोरखौबो गोजौ थाखोसिम दैखां हरदों। बे बेलायाव बिसोर जा रोंनांगौमोन, बिखौ रोंनाय जायाखै। नाथाय सोरखारि गुदि फरायसालिफोरनि थाम, ब्रै आरो बा थाखोनि फरायसा-फरायसुलिफोरखौ अनलाइन क्लास लादोंब्लाबो गासै सोलोंसानि 20 जौखोन्दोनि आखायावल’ अनलाइन क्लास खालामनो हानाय बादियै राहा दं। कर’नानि समाव सोलोंथाइ बिफाना अनलाइन क्लासनि सायाव गुरुथ’ लादोंमोनब्लाबो गामि ओनसोलनि बांसिन बिमा-बिफा-नायसंगिरिफोरनि आखायाव गैया एनद्रयद मबाइल। बिनि अनगायैबो नैजि जौखोन्दो सोलोंसानि आखायाव बे सुबिदाया थायोब्लाबो क, से आरो नै थाखोनि फरायसा-फरायसुलिफोरनि थाखाय बे जाफुंसार राहा नङा। बिदिनि थाखाय गुदि फरायसालिफोरनि फरायसा-फरायसुलिफोरनि थाखाय आलादा नेमखान्थिफोर दिहुनोब्ला मुलाम्फा जागोन ना जाया ? बिनि सायाव आसाम हादरसा गुदि फोरोंगिरि आफादखौ साननाय नुनो मोन्दों। बिसोर मा सान्दों बिखौ आसामनि सोलोंथाइ मन्थ्रिनो फोरमाय हरदों होननानै खौरां मोन्दों। सोलोंथाइ बिफाननि आखायाव मोनफ्रोमबो सुबायाव 4 बोसोर बैसोनिफ्राय 14 बोसोर बैसोनि गथ’फोरनि फारिलाया दंखायो। सोर फोरोंगिरिनि नआ बबे जायगायाव बेनिबो लिरथाय दं सोलोंथाइ बिफाननि आखायाव। दा फोरोंगिरिनि फरायसालिफोरखौ नाया बालानो फोरोंगिरिनि ननि खावसे किल’मिटार जानथायनि गेजेराव थानाय गुदि फरायसालिफोरनि फरायसा-फरायसुलिफोरनो फोरोंथाइ होनाय खामानिखौ मावहोनो हायो l बिदिनो फोरमायदों आसामनि सोलोंथाइ मन्थ्रिनो आसाम हादरसा गुदि फोरोंगिरि आफादा । आरो जाय जायगायाव बिदि फोरोंगिरि गैया, बि जायगाफोराव लेखा गोरों लाइमोनफोरनो बिबान होजायो नामा, बिनि सायावबो बोसोन होदों। ओजों कर’नानि समाव फरायसालि खुलिनो हानाय सानफोराव सोलोंथाइ माबोरै होनो हायो बे बेलायावबो सोलोंथाइ मन्थ्रिनो हरनाय बिलायाव फोरमायदों। बिनि थाखाय खोन्दो गुदि सोलोंथाइ मावख’गिरिखौ गोनां गोहो होनानै मावख’गिरिनि दैदेननायाव मोनफ्रोमबो गामियाव फोरोंथायनि खान्थि सुजुनो बोसोन होदों होननानै खौरां मोननाय जादों। दा बि आफादा दैथाय हरनाय बोसोनखौ आसामनि सोलोंथाइ मन्थ्रिआ गनायगोन ना गनाया, बेसो साननांगौ बाथ्रा जानानै फैदों।